Man in hof ná vrou se moord op N1 | Maroela Media
Motorfietsryers van Kaapstad het Maandag by die hof saamgekom waar die beskuldigde verskyn het. Foto: Facebook
Die man wat teregstaan in verband met die moord op Zelda van Niekerk, die 45-jarige vrou van Kaapstad wat Vrydag op die N1 beroof en geskiet is, het Vrydag in die Kaapstadse landdroshof verskyn.
Lucien Ackerman (33) word daarvan beskuldig dat hy saam met twee ander verdagtes betrokke was by die aanval Vrydagmiddag op Van Niekerk.
Maroela Media het vroeër berig Van Niekerk het onder die N7-oorbrug op die N1 stilgehou om vir 'n ander motorfietsryer te wag toe sy oorval is. Sy is beroof en in die maag geskiet en het later in die hospitaal aan haar wond beswyk.
Ackerman is 'n paar uur ná die voorval in hegtenis geneem. Nadat sy woning in Kensington deursoek is, het polisiebeamptes beslag gelê op 'n vuurwapen en ammunisie, asook bankkaarte en 'n bestuurslisensie wat glo aan Van Niekerk behoort.
Die saak is tot 23 November uitgestel en Ackerman bly in aanhouding tot dan.
Motorfietsryers van Kaapstad het Maandag by die hof saamgekom om te eis dat Ackerman nie op borgtog vrygelaat word nie. Intussen sal daar Saterdag ook 'n massa-motorfietsrit ter herdenking van Van Niekerk gehou word.
Stella kuys · 10 maande gelede
So so onnodig. Kan hul nie maar net haar besittings gevat het nie?
Sophia erasmus · 10 maande gelede
Waarom het hy dit gedoen? Was hy bekend aan haar dat dit dalk gereël is of is dit nou maar werr net ń moord tog wat hy en sy makkers doen? Ek aanvaar nie neer ons land se weë nie.